CELEX: 32020R1423
Language: fi
Date: 2019-03-14 00:00:00
Title: Komission delegoitu asetus (EU) 2020/1423, annettu 14 päivänä maaliskuuta 2019, Euroopan parlamentin ja neuvoston direktiivin (EU) 2015/2366 täydentämisestä teknisillä sääntelystandardeilla, jotka koskevat perusteita keskitettyjen yhteyspisteiden nimeämiseksi maksupalvelujen alalla ja näiden keskitettyjen yhteyspisteiden tehtäviä (ETA:n kannalta merkityksellinen teksti)

9.10.2020   
               
               
                  FI
               
               
                  Euroopan unionin virallinen lehti
               
               
                  L 328/1
               
            
         KOMISSION DELEGOITU ASETUS (EU) 2020/1423,
         annettu 14 päivänä maaliskuuta 2019,
         Euroopan parlamentin ja neuvoston direktiivin (EU) 2015/2366 täydentämisestä teknisillä sääntelystandardeilla, jotka koskevat perusteita keskitettyjen yhteyspisteiden nimeämiseksi maksupalvelujen alalla ja näiden keskitettyjen yhteyspisteiden tehtäviä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maksupalveluista sisämarkkinoilla, direktiivien 2002/65/EY, 2009/110/EY ja 2013/36/EU ja asetuksen (EU) N:o 1093/2010 muuttamisesta sekä direktiivin 2007/64/EY kumoamisesta 25 päivänä marraskuuta 2015 annetun Euroopan parlamentin ja neuvoston direktiivin (EU) 2015/2366 (1) ja erityisesti sen 29 artiklan 7 kohdan,
         sekä katsoo seuraavaa:
         
                     (1)
                  
                  
                     Vaatimuksen nimetä keskitetty yhteyspiste direktiivin (EU) 2015/2366 29 artiklan 4 kohdan mukaisesti olisi oltava oikeassa suhteessa direktiivin tavoitteiden saavuttamiseen, eikä se saisi aiheuttaa tarpeetonta rasitusta valtioiden rajojen yli toimiville maksulaitoksille. Sen takia on asianmukaista määrittää oikeasuhteiset perusteet eli kynnysarvot, jotka koskevat asiamiesten vastaanottavassa jäsenvaltiossa toteuttamien tapahtumien määrää ja arvoa sekä vastaanottavaan jäsenvaltioon sijoittautuneiden asiamiesten määrää. Koska vastaanottavan jäsenvaltion toimivaltainen viranomainen voi direktiivin (EU) 2015/2366 29 artiklan 2 nojalla vaatia maksulaitoksia raportoimaan jäsenvaltion alueella harjoittamistaan toimista, viranomaisella on myös keinot saada tiedot, joita tarvitaan tällaisten perusteiden soveltamiseen. Nämä kynnysarvot olisi siis vahvistettava direktiivin (EU) 2015/2366 29 artiklan 4 kohdan täydentämiseksi.
                  
               
                     (2)
                  
                  
                     Jos jäsenvaltio edellyttää keskitetyn yhteyspisteen nimeämistä direktiivin (EU) 2015/2366 29 artiklan 4 kohdan nojalla, keskitetyn yhteyspisteen olisi ensisijaisesti varmistettava asianmukainen yhteydenpito ja direktiivin III ja IV osastossa vahvistettujen vaatimusten noudattamista koskevien tietojen ilmoittaminen, mukaan lukien yhteyspisteen nimenneen maksulaitoksen velvollisuus raportoida vastaanottavan jäsenvaltion toimivaltaisille viranomaisille. Keskitetyllä yhteyspisteellä olisi myös oltava keskeinen koordinointirooli sen nimenneen maksulaitoksen ja kotijäsenvaltion ja vastaanottavan jäsenvaltion toimivaltaisten viranomaisten välillä, jotta voidaan edistää sijoittautumisoikeutta käyttävien asiamiesten vastaanottavassa jäsenvaltiossa harjoittaman maksupalveluliiketoiminnan valvontaa. Sitä varten maksulaitoksen olisi varmistettava, että keskitetty yhteyspiste saa käyttöönsä tarvittavat resurssit ja että sillä on pääsy asiaankuuluviin raportointitietoihin, jotta se voi täyttää direktiivin (EU) 2015/2366 mukaiset velvoitteensa.
                  
               
                     (3)
                  
                  
                     Tämä asetus perustuu teknisten sääntelystandardien luonnoksiin, jotka Euroopan pankkiviranomainen (EPV) on toimittanut komissiolle.
                  
               
                     (4)
                  
                  
                     EPV on järjestänyt avoimen julkisen kuulemisen niistä teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (2) 37 artiklan mukaisesti perustetulta pankkialan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Perusteet, joiden mukaisesti määritetään, milloin on asianmukaista nimetä keskitetty yhteyspiste
            Direktiivin (EU) 2015/2366 29 artiklan 4 kohtaa sovellettaessa maksulaitoksille asetettu velvollisuus nimetä keskitetty yhteyspiste katsotaan asianmukaiseksi vain silloin, kun vähintään yksi seuraavista perusteista täyttyy:
            
                        a)
                     
                     
                        niiden asiamiesten kokonaismäärä, joiden kautta maksulaitos on tarjonnut sijoittautumisoikeuden nojalla direktiivin (EU) 2015/2366 liitteessä I tarkoitettuja maksupalveluja vastaanottavassa jäsenvaltiossa, on vähintään 10;
                     
                  
                        b)
                     
                     
                        vastaanottavaan jäsenvaltioon sijoittautuneiden, sijoittautumisvapauden tai palvelujen tarjoamisen vapauden nojalla toimivien maksulaitoksen asiamiesten kautta kyseisessä jäsenvaltiossa viimeisellä tilikaudella toteutettujen maksutapahtumien kokonaisarvo, mukaan lukien maksutoimeksiantopalvelujen tarjoamisen yhteydessä käynnistetyt maksutapahtumat, ylittää 3 miljoonaa euroa ja maksulaitos on palkannut ainakin kaksi asiamiehistä sijoittautumisvapauden perusteella;
                     
                  
                        c)
                     
                     
                        vastaanottavaan jäsenvaltioon sijoittautuneiden, sijoittautumisvapauden tai palvelujen tarjoamisen vapauden nojalla toimivien maksulaitoksen asiamiesten kautta kyseisessä jäsenvaltiossa viimeisellä tilikaudella toteutettujen maksutapahtumien kokonaismäärä, mukaan lukien maksutoimeksiantopalvelujen tarjoamisen yhteydessä käynnistettyjen maksutapahtumien määrä, on enemmän kuin 100 000 ja maksulaitos on palkannut ainakin kaksi asiamiehistä sijoittautumisvapauden perusteella.
                     
                  
         
            2 artikla
            Keskitetyn yhteyspisteen tehtävät
            
               1.   Direktiivin (EU) 2015/2366 29 artiklan 4 kohdan nojalla nimetty keskitetty yhteyspiste hoitaa seuraavia tehtäviä:
               
                           a)
                        
                        
                           se toimii ainoana toimittajana ja keruupisteenä, kun on kyse sen nimenneen maksulaitoksen velvollisuudesta raportoida vastaanottavan jäsenvaltion toimivaltaisille viranomaisille direktiivin (EU) 2015/2366 29 artiklan 2 kohdan mukaisesti kyseisessä jäsenvaltiossa sijoittautumisvapauden nojalla toimivien asiamiesten kautta tarjotuista palveluista;
                        
                     
                           b)
                        
                        
                           se toimii sen nimenneen maksulaitoksen ainoana yhteyspisteenä viestinnässä kotijäsenvaltion ja vastaanottavan jäsenvaltion toimivaltaisten viranomaisten kanssa, kun on kyse vastaanottavassa jäsenvaltiossa sijoittautumisoikeuden nojalla toimivien asiamiesten kautta tarjotuista maksupalveluista, muun muassa tarjoamalla toimivaltaisille viranomaisille asiakirjoja ja tietoja näiden pyynnöstä;
                        
                     
                           c)
                        
                        
                           se helpottaa paikan päällä tehtäviä tarkastuksia, joita toimivaltaiset viranomaiset suorittavat vastaanottavassa jäsenvaltiossa sijoittautumisvapauden nojalla toimivien keskitetyn yhteyspisteen nimenneen maksulaitoksen asiamiesten luona, ja edistää kotijäsenvaltion tai vastaanottavan jäsenvaltion toimivaltaisten viranomaisten direktiivin (EU) 2015/2366 nojalla mahdollisesti hyväksymien valvontatoimenpiteiden täytäntöönpanoa.
                        
                     
            
               2.   Maksulaitosten on varmistettava, että keskitetyllä yhteyspisteellä on tarvittavat resurssit ja että sillä on pääsy kaikkiin tietoihin, jotka ovat tarpeen direktiivin (EU) 2015/2366 29 artiklan 4 kohdassa tarkoitettujen ja tämän artiklan 1 kohdassa säädettyjen tehtävien hoitamiseksi.
            
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 14 päivänä maaliskuuta 2019.
            
               
                  Komission puolesta
               
               Jean-Claude JUNCKER
               
                  Puhemies
               
            
         
         
            (1)  EUVL L 337, 23.12.2015, s. 35.
         
            (2)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).